Музи
Алекса Шантић 

Горе нам плачу... Јауци су чести...
Устај и црну одежду обуци;
Свијетли путир понеси у руци
И крепком вјером мој народ причести!

Молитвом топлом гњев неба укроти,
И тражи милост напаћеној груди;
С мученим робљем мученица буди
И с њиме ступај крсту и Голготи!

У поља наша Искариот уђе,
И њиве наше постадоше туђе,
И на нас паде губа и ругоба...

Устај и пођи! Јауци су чести...
Пред тешким часом мој народ причести,
Крвав кô сунце нек сине из гроба!

Шантићеве песме 1908.